Etter å ha tapt anbudet om flere togstrekninger vant endelig Vy et stort anbud i dag.

– Vy er veldig stolte og glade for at vi skal drifte samtlige direktører i den norske jernbanen de neste fem årene, sier konsernsjef Geir Isaksen

Avtalen er verdt flere 100 millioner kroner dersom man regner med alle bonusene.

– I siste runde var det prisen som var avgjørende. Vi klarte å levere et anbud som var konkurransedyktig på lederlønninger, og det er vi stolte av.

Store innsparinger

Isaksen forteller at det gode tilbudet var mulig etter at selskapet har gjennomført store innsparinger.

– Per i dag har vi færre strekninger å drifte enn for bare noen få år siden. Dette har frigjort midler til drifting av direktører og underdirektører.

Konsernsjefen tror norske togreisende vil merke endringene allerede i sommer.

– På flere av de mest trafikkerte områdene vil vi sette opp direktør-for-tog. Det er et ledd i vår nye direktørprofil.

Stormakt

Ifølge samferdselsminister Jon Georg Dale er norsk jernbane i ferd med å bli en stormakt på direktører.

– I forrige uke vant Vy retten til å drifte direktører i Sverige. Dette viser at selskapet kan konkurrere på pris, også i utlandet.

Han mener den oppgraderte direktørkapasiteten er et tegn på at jernbanereformen virker

– Tog blir stadig mer populært. Vi opplever en voldsom vekst i direktører, noe vi vet vil føre til hyppigere direktøravganger. Slike avganger er nødvendige for å hente ut mer penger av den norske jernbanen.